b'\n_START_ARTICLE_\nDruga mo\xc5\xa1ka sklanjatev\n_START_PARAGRAPH_\nV drugo mo\xc5\xa1ko sklanjatev spadajo samostalniki mo\xc5\xa1kega spola, ki imajo po prvi \xc5\xbeenski sklanjatvi v rodilniku kon\xc4\x8dnico -e (izvzet je samostalnik d\xc3\xa1n dn\xc3\xa9). Seveda jih lahko sklanjamo tudi po vzorcu prve mo\xc5\xa1ke sklanjatve, kjer samostalniku najprej odstranimo kon\xc4\x8dnico -a in nato sklanjamo normalno po prvi mo\xc5\xa1ki sklanjatvi._NEWLINE_Druga mo\xc5\xa1ka sklanjatev je enaka prvi \xc5\xbeenski sklanjatvi, saj imata obe enake kon\xc4\x8dnice, kar pa je z vidikov natan\xc4\x8dnosti, gospodarnosti in estetskosti jezika ter spolne dihotomije neustrezno._NEWLINE_Sklanjanje po drugi mo\xc5\xa1ki sklanjatvi je med povpre\xc4\x8dnimi govorci sloven\xc5\xa1\xc4\x8dine bolj ali manj ustaljeno, se pa sloven\xc5\xa1\xc4\x8dina vse bolj nagiba k opustitvi druge mo\xc5\xa1ke sklanjatve, saj se s prirejenim sklanjanjem po prvi mo\xc5\xa1ki sklanjatvi izognemo primerom, v katerih je samostalnik (pogosto gre za osebna lastna imena) lahko tako mo\xc5\xa1kega kot \xc5\xbeenskega spola, npr. Vanja, Sa\xc5\xa1a, vodja, sluga ... V teh primerih brez ustrezne rabe zaimkov ali pridevnikov oziroma predhodnega poznavanja dejanskega spola ne moremo dolo\xc4\x8diti, ali gre za samostalnik mo\xc5\xa1kega ali \xc5\xbeenskega spola._NEWLINE_Primer: "Delovodji Sa\xc5\xa1i sem razlo\xc5\xbeil svojo stisko." V tem primeru ne moremo vedeti, ali je delovodja Sa\xc5\xa1a \xc5\xbeenska ali mo\xc5\xa1ki, \xc4\x8de je/ga ne poznamo, saj nista rabljena noben zaimek ali pridevnik, ki bi nedvoumno nakazovala na slovni\xc4\x8dni spol. Zato se priporo\xc4\x8da, da se, \xc4\x8de je delovodja Sa\xc5\xa1a \xc5\xbeenskega spola, sklanja obe sklanjani besedi po prvi \xc5\xbeenski sklanjatvi ("Delovodji Sa\xc5\xa1i sem razlo\xc5\xbeil svojo stisko."), \xc4\x8de je delovodja Sa\xc5\xa1a mo\xc5\xa1kega spola, pa po prvi mo\xc5\xa1ki sklanjatvi ("Delovodju Sa\xc5\xa1u sem razlo\xc5\xbeil svojo stisko.").'